**Informatīvais ziņojums par 2019. gada 21.-22. novembra Eiropas Savienības Izglītības, jaunatnes, kultūras un sporta ministru padomē izskatāmajiem Izglītības un zinātnes ministrijas kompetencē esošajiem jautājumiem**

Eiropas Savienības (turpmāk – ES) Izglītības, jaunatnes, kultūras un sporta ministru padomes 2019. gada 21.-22.novembra sanāksmes darba kārtībā tiks izskatīti šādi Izglītības un zinātnes ministrijas kompetencē esoši jautājumi:

**Sporta jomā:**

**1. Padomes un Padomē sanākušo dalībvalstu valdību pārstāvju secinājumu projekts par korupcijas apkarošanu sportā** *(apstiprināšana)*

Padomes secinājumos atzīts, ka korupcija sportā nav jauna parādība, tomēr pēdējos gados korupcijas risks sportā paliek arvien lielāks, kas saistīts ar pieaugošo sporta komercializāciju un informācijas pieejamību plašsaziņas līdzekļos, kā rezultātā būtiski ir pieaugusi finanšu aprite sportā un arī sporta nozares ieņēmumi. Sportā korupcija ir sastopama gan sacensībās[[1]](#footnote-1), gan pārvaldībā[[2]](#footnote-2). Korupcija sportā izpaužas dažādos veidos, piemēram, kā kukuļošana, tirgošanās ar ietekmi, amata ļaunprātīga izmantošana, manipulācijas ar sporta sacensībām un nelikumīgi iegūtu līdzekļu legalizācija. Korupcija sportā var būt saistīta arī ar dopingu. Korupcija sportā ir izpaudusies sākot no dažādām ne finanšu darbībām līdz pat darbībām, kas saistītas ar augsta līmeņa starptautiskiem sporta pasākumiem. Augsta līmeņa korupcijas lietas ir apliecinājušas potenciālo kaitējumu, ko korupcija nodara sporta reputācijai integritātes un godīgas spēles jomā. Padomes secinājumos uzsvērts, ka korupciju veicina noteikumu par interešu konfliktiem neesamība, vai arī esošo noteikumu nepiemērošana. Sarežģītība, kāda piemīt korupcijai sportā, ir radījusi būtiskus izaicinājumus sporta pārvaldībai un politikas veidotājiem, kam jāizstrādā pasākumi, lai atrisinātu šīs problēmas un nosargātu sporta integritāti. Padomes secinājumos uzsvērts, ka Apvienoto Nāciju Organizācijas līmenī starptautiskā kopiena ir atzinusi sportu par ilgtspējīgas attīstības mērķu sasniegšanas nozīmīgu veicinātājfaktoru, vienlaikus arī atzīstot korupcijas kaitīgo ietekmi uz ekonomikas un sociālo attīstību, paužot apņēmību ievērojami samazināt korupciju un kukuļošanu visās to izpausmēs. Lai gan atsevišķas korupcijas izpausmes sportā vairākus gadus ir bijušas Eiropas Savienības (turpmāk – ES) līmeņa sadarbības darba kārtībā, tomēr vispārējas ES pieejas korupcijas apkarošanas pasākumiem sporta jomā nav. Padomes secinājumos uzsvērts, ka sporta jomā ieinteresēto personu kopīgai atbildībai un ieinteresētībai ir jābūt apkarot korupciju sportā. Trūkumi sporta organizāciju pārvaldībā, kā arī publiskajā sektorā var ierobežot to spējas novērst un apkarot korupciju un var apgrūtināt sportistu līdzdalību un darba apstākļus. Padomes secinājumos arī atzīsts, ka būtisks elements cīņā pret korupciju ir trauksmes cēlēju aizsardzība, jo īpaši attiecībā uz korupcijas identificēšanu un atklāšanu sportā. Uzsvērta arī dalībvalstu loma sadarbībā ar sporta organizācijām veicināt un atbalstīt labas pārvaldības principu īstenošanu valsts, reģionālā un vietējā līmenī; jo īpaši, īstenojot pilnīgas neiecietības politiku pret korupciju sportā; pārraugot, kā valsts sporta kustībā tiek ievēroti labas pārvaldības principi; vai iekļaujot labu pārvaldību kā vienu no kritērijiem publisko dotāciju piešķiršanai sportam.

**Latvijas pozīcija:**

**Latvija atbalsta Padomes un Padomē sanākušo dalībvalstu valdību pārstāvju secinājumu par korupcijas apkarošanu sportā apstiprināšanu.**

**Latvijas atbalsta** Padomes secinājumos iekļauto aicinājumu īstenot un pārraudzīt labas pārvaldības principus, kas nepieļauj korupciju sportā, kā arī pārskatīt iespējamās darbības publiska finansējuma piešķiršanā, pamatojoties uz sporta organizāciju apņemšanos īstenot pasākumus attiecībā uz labu pārvaldību un korupcijas apkarošanu.

**Latvija uzsver**, ka iespējami korupcijas gadījumi negatīvi ietekmē ne tikai konkrētās sporta organizācijas darbību, bet arī sporta nozari kopumā. Ikvienas nozares – arī sporta nozares – atbildība ir rūpēties par sistēmas pārskatāmību un finanšu plūsmas caurredzamību, lai jebkurš interesents varētu iepazīties ar finansējuma izlietojumu un to neklasificēt kā korupciju.

2. Padomes un Padomē sanākušo dalībvalstu valdību pārstāvju secinājumus projekts par bērnu aizsardzību sportā

Padomes secinājumos atzīts, ka bērnu aizsardzība sportā[[3]](#footnote-3) ir priekšnoteikums, lai bērni varētu nodarboties ar sportu kā vaļasprieku un kļūt par sportistiem, turklāt aktīvs dzīvesveids būtu jāuzsāk bērnībā. Sportošana agrīnā vecumā var veicināt iedzīvotāju veselību, labklājību, spēju strādāt un sociālo integrāciju ilgtermiņā, kā arī attīstīt kompetences, prasmes un zināšanas, tostarp aktīvu pilsoniskumu. Padomes secinājumos uzsvērts, ka bērnu aizsardzība sportā kopumā būtu jāsaprot kā bērnu aizsargāšana no kaitējuma, nežēlīgas izturēšanās, vardarbības, ekspluatācijas vai nolaidīgas izturēšanās. Tāpat uzsvērts, ka bērnu aizsardzība[[4]](#footnote-4) ietver pasākumu kopumu, kas palīdz nodrošināt pozitīvu pieredzi visiem bērniem, kas sporto. Apvienoto Nāciju Organizācijas Konvencijas par bērna tiesībām 19. panta 1. punkts ir pamats tiesiskajam regulējumam par bērnu aizsardzību. Arī Eiropas Savienības (turpmāk – ES) Pamattiesību hartā ir atzīts, ka bērniem ir tiesības uz viņu labklājībai nepieciešamo aizsardzību un gādību. Tāpat uzsvērts, ka saskaņā ar Līguma par ES darbību 165. pantu sportistu, jo īpaši jaunāko sportistu, fiziskās un morālās integritātes aizsardzība, ir veids, kā attīstīt Eiropas dimensiju sportā, un tādēļ tas ir konkrēts ES rīcības mērķis sporta jomā. Atzīstot, ka ES līmenī dalībvalstis ir apmainījušās ar labas prakses piemēriem un vairāki projekti ir finansēti, izmantojot programmu *Erasmus+* u.c., vienlaikus uzsvērts, ka darbs un centieni šajā sakarā būtu jāpastiprina vēl vairāk. Padomes secinājumos minēts, ka dalībvalstīm arī turpmāk būtu jāuzņemas galvenā loma stratēģiskas politikas izstrādē un jānodrošina pienācīgs tiesiskais regulējums un politiskais ietvars bērnu aizsardzībai, tostarp sporta jomā, vienlaikus uzsverot, ka ilgtspējīgiem rezultātiem šajā jomā ir nepieciešama cieša sadarbība ar valsts un nevalstiskajām organizācijām visos līmeņos. Tāpat akcentēts, ka programma *Erasmus +* un citi ES finansēšanas instrumenti var nodrošināt papildu resursus, ar ko veicina projektus un citas iniciatīvas, kuru mērķis ir bērnu aizsardzība sportā. Lai izstrādātu pasākumus bērnu aizsardzībai sportā, Padomes secinājumos atzīta nepieciešamība sadarbībai ar dažādām nozarēm, piemēram, izglītības, veselības, sociālo pakalpojumu, tieslietu, tiesībaizsardzības un jaunatnes nozarēm, kam ir arī nepieciešama vairāku dalībnieku, tostarp skolu, sporta organizāciju un klubu, ģimeņu, ārstu, treneru, skolotāju, sporta amatpersonu un vienaudžu, iesaiste. Vienlaikus Padomes secinājumos atzīts, ka politikas pamatnostādnes, ko izstrādājušas starptautiskās organizācijas, lai apzinātu, novērstu un risinātu problēmas, kas ir saistītas ar bērnu aizsardzību sportā, būtu jāizplata, jāīsteno un jāuzrauga efektīvāk.

**Latvijas pozīcija:**

**Latvija atbalsta Padomes un Padomē sanākušo dalībvalstu valdību pārstāvju secinājumu par bērnu aizsardzību sportā apstiprināšanu.**

**Latvija atbalsta** Padomes secinājumos iekļautos aicinājumu dalībvalstīm veicināt pienācīgu uzmanību attiecībā uz bērnu aizsardzību sportā, kā arī veidot drošu vidi, nepieļaujot jebkāda veida briesmas bērnu fiziskajai un garīgajai veselībai.

**Latvija uzsver**, ka bērnu aizsardzība sportā un bērnu un jauniešu pozitīvās vides veidošana sportā ir vieni no pamatelementiem, lai pilnvērtīgi nodarbotos ar fiziskām aktivitātēm. Sporta organizācijas un sporta nozare kopumā ir atbildīgas par to, lai bērni un jaunieši justos droši un varētu pilnvērtīgi nodarboties ar fiziskajām aktivitātēm.

**Latvija akcentē**, ka esošos tiesību aktos jau ir ieviesusi mehānismu, lai nepieļautu, ka iestādēs, kurās uzturas bērni, kā arī bērniem paredzētos pasākumos (tai skaitā sporta pasākumos), tiek nodarbinātas personas, kuras var apdraudēt bērnus (tai skaitā lai regulāri pārliecinātos, vai personas nav sodītas par noziedzīgiem nodarījumiem, kas saistīti ar vardarbību vai vardarbības piedraudējumu).

**3. Ministru diskusijai Prezidentūra ir izstrādājusi diskusiju dokumentu “Labas pārvaldības veicināšana sportā”** *(politikas diskusija)*

Somijas prezidentūras izstrādātajā diskusijas dokumentā tiek uzsvērts, ka sports ir saistīts ar tādām svarīgām vērtībām kā komandas gars, solidaritāte, cieņa pret citiem un godīga spēle, un tas māca, cik svarīgi ir noteikumi.

Lai nezaudētu minētās vērtības un saglabātu iedzīvotāju uzticību sportam, obligāta ir atbildīga un pārredzama pārvaldība. Sporta autonomija pakāpeniski ir kļuvusi atkarīga ne tikai no tiesiskuma, bet arī labas pārvaldības principa ievērošanas. Lai saglabātu un pilnveidotu labu sporta pārvaldību, izšķirīga nozīme ir pašregulējumam un labai praksei. Vienlaikus sporta kustības un starptautiskās sporta pārvaldības struktūras saskaras ar jaunām problēmām, ko rada pārmaiņas sportā, jo īpaši nozares milzīgā komerciālā izaugsme un arvien pieaugošās finansiālās intereses, kas var radīt auglīgu augsni koruptīvām darbībām.

Nacionālo valstu valdības un citas publiskas iestādes ir svarīgas un būtiskas sporta organizāciju partneres, un tām var būt izšķiroša loma labas pārvaldības veicināšanā sportā. Sports arī saņem ievērojamu finansiālu atbalstu no publiskām iestādēm un dažās dalībvalstīs finansiālais atbalsts ir saistīts ar minimālajiem labas pārvaldības standartiem.

Labas pārvaldības veicināšana sportā ir ļoti svarīgs jautājums arī ES sporta politikas darba kārtībā un tā ir viena no galvenajām prioritātēm ES sporta darba plānā kopš 2011. gada. Sporta integritāte ir ļoti svarīgs jautājums arī Somijas prezidentūras darba kārtībā, jo laba pārvaldība ir atzīta par vienu no galvenajiem elementiem Padomes secinājumos par korupcijas apkarošanu sportā.

Prezidentūra aicina sporta ministrus atbildēt uz šādiem jautājumiem:

1. Kā publiskas iestādes un sporta kustība var sadarboties ES un dalībvalstu līmenī, lai pastiprinātu un veicinātu labu pārvaldību sportā?
2. Kādas priekšrocības sadarbība ES līmenī var dot, lai veicinātu labu pārvaldību sportā?

**Latvijas pozīcija:**

**Latvija uzsver**, ka valsts iestādēm un sporta organizācijām ir jāapzinās labas pārvaldības nozīme sporta vērtību saglabāšanai un sporta nozares attīstības veicināšanai, tādēļ svarīga ir visu iesaistīto pušu sadarbība. Labai pārvaldībai ir jābūt vienam no sporta organizāciju darbības pamatprincipiem, nodrošinot, ka sporta organizatoriskajā un pārvaldības darbā ir demokrātiskas pārvaldes struktūras, skaidri mērķi, taisnīgas procedūras, atklātība, sadarbība ar ieinteresētajām personām, efektīvs un ilgtspējīgs regulējums, kā arī skaidri pārraudzības un atbildības līmeņi.

**Latvija uzskata**, ka labai pārvaldībai ir būtiska loma arī vienlīdzības un sociālās iekļaušanas veicināšanai.

**Latvija norāda**, ka valdībām, sadarbojoties ar sporta organizācijām, jāpanāk izpratne par to, ka noteiktu labas pārvaldības prasību ievērošana ir ne vien priekšnoteikums sadarbībai ar valdību, bet ietilpst arī katras sporta organizācijas darbības interesēs. Sporta organizācijas atbilstībai labas pārvaldības principam ir jābūt vienam no pamata kritērijiem, izvērtējot publisko līdzekļu piešķiršanu. Sporta nozare un tās sastāvā esošās organizācijas ir atbildīgas par sistēmas pārskatāmību, kas vienlaikus ir arī reputācijas jautājums. ES dalībvalstis ar neatlaidīgu nostāju šajā jautājumā var panākt virzību un veicināt praktisku, pašu organizāciju izstrādātu kontroles mehānismu ieviešanu.

**Latvija** **atbalsta plašu** labas pārvaldības veicināšanu sportā ES līmenī, tādejādi veicinot dalībvalstu un sporta kustības centienus sporta vērtību saglabāšanai un attīstībai. ES ir būtiska loma pieredzes apmaiņā starp dalībvalstīm, kā arī sadarbības ar sporta kustību veicināšanā. **Latvija** **īpaši uzsver** *Erasmus*+ piedāvātās iespējas sadarbības projektu īstenošanā, jo sadarbība sekmē izpratni un veicina praktisku instrumentu izstrādi un ieviešanu labas pārvaldības uzlabošanai.

**Jaunatnes jomā:**

**1. Padomes un Padomē sanākušo dalībvalstu valdību pārstāvju secinājumu projekts par digitālo darbu ar jaunatni** *(apstiprināšana)*

Padomes secinājumos dalībvalstis tiek aicinātas sekmēt un attīstīt jaunatnes politiku, tostarp saistībā ar tehnoloģiju attīstību un digitalizāciju. Tiek uzsvērts, ka, izstrādājot politiku, kas ietekmē jauniešu dzīvi, būtu jāņem vērā un jāizvērtē digitalizācijas ietekme uz sabiedrību, tostarp uz paņēmieniem un pakalpojumiem darbā ar jaunatni. Tādējādi būtu jāstiprina politikas jomu starpnozaru sadarbība un sadarbība ar ieinteresētajām personām.

Padome aicina dalībvalstis noteikt skaidrus mērķus un konkrētus pasākumus, lai izstrādātu un īstenotu digitālo darbu ar jaunatni un novērtētu tā ietekmi uz jauniešiem un darbu ar jaunatni. Minēto mērķu pamatā vajadzētu būt zināšanām, faktiem un datiem par jauniešu digitālajām kompetencēm darbā ar jauniešiem.

Padomes secinājumos dalībvalstis un Komisija tiek mudinātas, kopīgi strādājot, vairot un uzlabot jaunatnes darbinieku un jauniešu digitālās prasmes dažādu mācību procesu ietvaros, kā arī sekmēt to, lai arī jauniešiem, it īpaši tiem, kuriem ir mazāk iespēju, tostarp, dzīvo lauku apvidos un tālākos reģionos, vai kuriem kāda cita iemesla dēļ nav tiešas piekļuve jaunajām tehnoloģijām, tomēr tiktu nodrošināta piekļuve digitāliem pakalpojumiem.

Padomes secinājumos tiek ierosināts veicināt labās prakses apmaiņu par digitālo stratēģiju īstenošanu un izstrādi, tostarp, izmantojot *Erasmus*+ un citus ES finanšu instrumentus, kā arī sekmēt un atbalstīt izpēti Eiropas mērogā, lai paplašinātu zināšanas par digitalizācijas ietekmi uz jauniešiem un darbu ar jaunatni, kā arī lai uzlabotu digitālās kompetences ar neformālās izglītības un mācīšanās palīdzību.

**Latvijas pozīcija:**

**Latvija atbalsta Padomes un Padomē sanākušo dalībvalstu valdību pārstāvju secinājumu par digitālo darbu ar jaunatni apstiprināšanu.**

**Latvija atzinīgi** **vērtē** centienus turpināt Igaunijas prezidentūras laikā iesākto tēmu par lietpratīgu darbu ar jaunatni, pievēršot lielāku uzmanību vienam no tās elementiem - digitālajam darbam ar jaunatni, īpaši atbalstot secinājumu projektā pausto aicinājumu dalībvalstu jaunatnes stratēģijās iekļaut uz pierādījumiem un zināšanām balstītus skaidrus nacionālai situācijai atbilstošus mērķus un noteikt uzdevumus digitālā darba ar jaunatni attīstībai un īstenošanai. Šāda rīcība ne tikai veicinās to, ka digitālais darbs ar jaunatni, kļūst par ikdienas darba ar jaunatni neatņemamu sastāvdaļu, bet nodrošinās arī tā kvalitāti.

**Latvija** **atzinīgi** vērtē secinājumos pausto aicinājumu digitālo darbu ar jaunatni iekļaut jaunatnes darbinieku izglītības un mācību programmās, jo šīs prasmes mūsdienu digitālajā laikmetā ir īpaši svarīgas veiksmīga un iekļaujoša darba ar jaunatni īstenošanai, tostarp tas palīdzēs labāk sasniegt arī tos jauniešus, kuru sasniegšana un iesaistīšana ikdienas darba ar jaunatni aktivitātēs ir apgrūtināta.

**Latvijā būtiski ir** īstenot pasākumus, kuru mērķis ir sekmēt digitālo darbu ar jaunatni, un ES kopīgs redzējums un labās prakses piemēri sniegs ieguldījumu, lai Latvijā tiktu izstrādāta nacionāla līmeņa stratēģiska pieeja digitālajam darbam ar jaunatni, tostarp, metodika jaunatnes lietu speciālistu un jaunatnes darbinieku sagatavošanai digitālajam darbam ar Latvijas jauniešiem.

**2. Padomes un Padomē sanākušo dalībvalstu valdību pārstāvju secinājumu projekts par jaunatnes darbinieku izglītību un mācībām** *apstiprināšana*

Atsaucoties uz Padomes Rezolūciju par ES jaunatnes stratēģiju 2019.–2027. gadam, dalībvalstis un Komisija ir aicinātas atbalstīt kvalitatīva darba ar jaunatni attīstīšanu vietējā, reģionālā, valsts un Eiropas līmenī, ietverot jaunatnes darbinieku mācības.

Secinājumu projektā dalībvalstis tiek aicinātas pētīt esošās jaunatnes darbinieku izglītības un mācību sistēmas Eiropā, lai padziļinātu zināšanas par ES līmenī izstrādāto politikas virzienu, metožu un instrumentu ietekmi uz jaunatnes darbinieku izglītību un mācībām dalībvalstīs. Kad vien iespējams, informācijas ieguvei jāizmanto jau pieejami dati un instrumenti, piemēram, Eiropas Jaunatnes politikas zināšanu centru un *Youth Wiki* platformu.

Dalībvalstis un Komisija tiek aicinātas izveidot uz kompetencēm balstītu formālās un neformālās izglītības un mācību ietvaru darbam ar jaunatni, kurā būtu ņemtas vērā nodarbinātu/algotu jaunatnes darbinieku, to personu, kuras vēlas veidot karjeru darbā ar jaunatni, un brīvprātīgu jaunatnes darbinieku un jauniešu līderu mācību atšķirīgās vajadzības, un kas balstītos uz mācīšanos no līdzbiedriem, un kurā tiktu izmantotas digitālās mācīšanās un citas inovatīvas metodes, vienlaikus neparedzot formālas prasības valstu izglītības programmām, un tajā būtu pilnībā ievērotas valstu kompetences.

Padomes secinājumi mudina dalībvalstis apzināt darbā ar jaunatni nepieciešamās kompetences, kā arī izvērtēt, atjaunināt un pilnveidot jaunatnes darbinieku mācību un izglītības programmas gan sākotnējam, gan pastāvīgam mācību procesam, kuras īstenotu reģionālā vai valsts līmeņa izglītības vai mācību iestādes vai organizācijas un kas nodrošinātu apmācību darbā ar jaunatni.

Padomes secinājumos dalībvalstis tiek aicinātas atvieglot divpusēju un daudzpusēju sadarbību, jo īpaši starpnozaru līmenī, starp valsts pārvaldes iestādēm dalībvalstīs, izglītības iestādēm, tostarp universitātēm un profesionālās izglītības iestādēm un organizācijām, kam ir izveidotas jaunatnes darbinieku izglītības un mācību programmas, un personām, kuras vēlas šādas programmas izstrādāt, šajā nolūkā norādot uz iespēju izmantot attiecīgas ES programmas, piemēram, programmu *Erasmus+*.

**Latvijas pozīcija:**

**Latvija atbalsta Padomes un Padomē sanākušo dalībvalstu valdību pārstāvju secinājumu par jaunatnes darbinieku izglītību un mācību apstiprināšanu.**

**Latvija piekrīt,** ka, analizējot esošo situāciju un plānojot turpmāku rīcību saistībā ar jaunatnes darbinieku izglītību un mācībām, būtiski ņemt vērā katras dalībvalsts un tās reģionu specifisko situāciju un vajadzības. Vienlaikus ir būtiski apzināt arī ES labās prakses piemērus, pieejamās atbalsta programmas un instrumentus, kā arī nodrošināt visu iesaistīto pušu aktīvu iesaisti. Tas dalībvalstīm, izstrādājot nacionālo darba ar jaunatni mācību ietvaru, dos iespēju labāk risināt jautājumus, kas ir aktuāli nacionālajā vai reģionālajā līmenī.

**Latvijas skatījumā ļoti svarīgi** **ir** attīstīt dalībvalstu kopīgu izpratni par jaunatnes darbinieku izglītības un mācību mērķiem un nozīmi, tādējādi sekmējot darbā ar jaunatni iesaistīto personu izglītības un mācību kvalitāti visā Eiropas līmenī.

**3. Prezidentūras diskusiju dokuments “Redzējums par jauniešu darbu Eiropā – klimata pārmaiņas, jaunieši un darbs ar jaunatni”** *(politikas debates)*

Somijas prezidentūras izstrādātais dokuments uzsver klimata un jaunatnes mijiedarbību un iespējamos prioritāros darbības virzienus šajā kontekstā. Klimata pārmaiņas ir plašs jautājums, kas aptver gan valsts, gan privāto sektoru, gan arī sabiedrību kopumā. Dokumentā tiek izcelta jauniešu aktīvā iesaiste klimata pārmaiņu jautājumos. Ņemot vērā to, ka klimata pārmaiņas ir viena no galvenajām ES prioritātēm, ES pastāvīgi ir centusies panākt arvien vērienīgāku pieeju klimata pārmaiņu mazināšanā. Noteiktais mērķis līdz 2030. gadam ir siltumnīcefekta gāzu emisiju samazināšana un atjaunojamo energoresursu palielināšana, un sekojoši finansiālais atbalsts un attiecīgs regulējums. Atbilstoši jaunākajiem Eirobarometra aptaujas datiem, jaunieši uzskata, ka vides aizsardzībai un klimata pārmaiņu ierobežošanai, kā arī izglītībai un mācībām un cīņai pret nabadzību un sociālo nevienlīdzību jābūt ES galvenajām prioritātēm turpmākajiem gadiem.

Somijas prezidentūras diskusiju dokuments atsaucas uz 2018.gada oktobra jauniešu kampaņu “Piektdienas nākotnei:”, šajā kontekstā uzsverot, ka jaunatnes aktivitātes klimata pārmaiņu jautājumos ir labs piemērs tam, kā jauni cilvēki spēj ietekmēt Eiropas līmeņa politisko dienas kārtību un paplašināt jauniešu darbību. Vienlaikus tas rosina jaunas diskusijas un rada jaunus jautājumus.

Starpnozaru pieeja ir bijusi jaunatnes jomas darba kārtībā ļoti ilgu laiku, un tā ir uzsvērta ES Jaunatnes stratēģijā 2019.-2027. gadam. Starpnozaru sadarbībai klimata pārmaiņu jomā būtu jānotiek vismaz trīs līmeņos: Eiropas, nacionālā un pašvaldību līmenī. ES klimata pārmaiņas rīcība jaunatnes jomā var būt saistīta ar rīcību jebkurā ar klimatu saistītā nozarē. Valdības līmenī visi jaunatnes politikas pasākumi klimata pārmaiņu jomā ir jāsaista ar vispārīgu rīcības plānu. Tā kā starpnozaru sadarbība šķiet visveiksmīgākā pašvaldību līmenī, tādā līmenī būtu ieteicams izstrādāt pasākumus klimata pārmaiņu jomā, kas sasaistītu jauniešu darbu ar citām attiecīgās nozares (piemēram, skolas), vides organizācijām, jaunatnes organizācijām un ieinteresētiem privātuzņēmumiem.

Somijas prezidentūra aicina jaunatnes ministrus diskutēt un apmainīties viedokļiem par vismaz vienu no šādiem jautājumiem:

1. Kā mēs varam stiprināt darba ar jaunatni spēju reaģēt uz jauniem izaicinājumiem, ar kuriem jaunieši sastopas klimata pārmaiņu kontekstā?
2. Kā darbs ar jaunatni var atbalstīt jauniešus viņu klimata aktīvismā un ilgtspējīgas nākotnes veidošanā?
3. Klimata pārmaiņas ir starpnozaru izaicinājums. Kā jaunatnes joma var darboties aktīva starpnozaru sadarbības partnera lomā?

**Latvijas pozīcija:**

**Latvija uzsver**, ka klimata pārmaiņu mazināšanas un ilgtspējīgas sabiedrības attīstības jautājumiem ir jābūt gan formālās izglītības gan arī neformālās izglītības sastāvdaļai, jo jauniešiem ir īpaši svarīgi apzināties klimata pārmaiņu ietekmi uz viņu nākotnes profesijas izvēli un personīgo dzīvi.

**Latvija atzīmē**, ka videi draudzīgi risinājumi ir jāīsteno ne tikai skolās, bet arī jauniešu centros, jāatbalsta jauniešu iniciatīvas par videi draudzīgiem risinājumiem vietējā līmenī un jāsekmē jauniešu un politikas veidotāju diskusijas par atbildīgu politiku klimata pārmaiņu jomā. Nozīmīga loma ir jaunatnes lietu speciālistiem un jaunatnes darbiniekiem, kuri veido saiti starp jauniešiem un valsts pārvaldes institūcijām.

**Latvija uzskata**, ka ir gandrīz pašsaprotami, ka jaunatnes darbā iesaistīto, vai tie būtu pašvaldības speciālisti vai nevalstiskās organizācijas, dienaskārtībā klimata pārmaiņu mazināšanas jautājumiem ir jāatvēl nozīmīga vieta.

**Latvijas uzskata**, ka valsts uzdevums ir nodrošināt saviem jaunatnes darbiniekiem visos līmeņos atbilstošus atbalsta instrumentus, lai līdzīgi kā skolotājs formālajā izglītībā arī jaunatnes darbinieks neformālajā izglītībā un jaunatnes darbā ir izglītots un zinošs par ilgtspējīgas attīstības un videi draudzīgu risinājumu tēmām.

Šādu projektu īstenošanā Latvija atbalsta starpsektoru sadarbību, jo līdzīgi kā jaunatnes jautājumi arī klimata pārmaiņu mazināšanas jautājumi ir horizontāli un prasa risinājumus dažādās jomās. Līdz ar to jaunatnes darba īstenotājiem ir ļoti svarīgs uzdevums – kalpot par atbalstu jauniešiem sadarbības veidošanai dažādos sektoros un jauniešu viedokļa paudēju politiskos un sabiedriskos procesos.

**Saskaņošana:**

Informatīvais ziņojums un nacionālo pozīciju projekti ir atbilstoši kompetencei saskaņoti ar Ārlietu ministriju, Labklājības ministriju, Iekšlietu ministriju, Veselības ministriju un Korupcijas novēršanas un apkarošanas biroju, Kultūras ministriju un Vides aizsardzības un reģionālās attīstības ministriju.

**Latvijas delegācijas sastāvs:**

Delegācijas vadītājs: Latvijas Republikas Pastāvīgās pārstāves ES vietniece Alise Balode.

Delegācijā:

Izglītības un zinātnes ministrijas nozares padomniece izglītības, sporta nozarē un jaunatnes jomā Maija Zvirbule;

Izglītības un zinātnes ministrijas Politikas iniciatīvu un attīstības departamenta direktora vietniece ES un starptautiskās sadarbības jautājumos Anita Vahere-Abražune (sporta sesija).

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

15.11.2019. 13:21

3021

Anita Vahere-Abražune

67047828, [anita.vahere-abrazune@izm.gov.lv](mailto:anita.vahere-abrazune@izm.gov.lv)

1. Ar sacensību korupciju saprot korupciju sportā, kas ir saistīta ar sporta sacensību rezultātiem un/vai norisi. [↑](#footnote-ref-1)
2. Ar pārvaldības korupciju saprot korupciju sportā, kas nav saistīta ar sporta sacensību rezultātiem un/vai norisi. [↑](#footnote-ref-2)
3. Ar bērnu aizsardzību sportā saprot visu bērnu aizsargāšanu no fiziska un emocionāla kaitējuma, nežēlīgas izturēšanās, vardarbības, ekspluatācijas vai nolaidīgas izturēšanās. Tajā ir ietverta gan bērnu aizsardzība, gan bērnu labklājības veicināšana. [↑](#footnote-ref-3)
4. Ar bērnu aizsardzību kopumā saprot tādas personas aizsardzību, kas ir tikusi atzīta par tādu, kas ir pakļauta nežēlīgas izturēšanās, vardarbības, ekspluatācijas vai nevērīgas izturēšanās riskam. [↑](#footnote-ref-4)